Blood Red Throne

Blood Red Throne er et death metal-band fra Kristiansand, grunnlagt i 1998 av Daniel «Død» Olaisen. 

Stilmessig blir de fremholdt som det mest rendyrkede death metal-bandet i Norge ved siden av Cadaver, med tydelig påvirkning fra det som kalles Florida-death metal-scenen. De er kjent for sine energiske live-opptredener.

Per 2025 har bandet gitt ut 12 studioalbum. De har turnert over store deler av verden flere ganger – som headlinere og som supportband for blant andre Dimmu Borgir, Enslaved, Suffocation og Cryptopsy – og spilt på festivaler som Wacken Open Air, Hellfest, Bloodstock, 70000 Tons of Metal og norske Hole In The Sky. 

Grunnlegger Olaisen er eneste kontinuerlige medlem og har fungert som bandleder gjennom hele bandets karriere. Han skriver musikken til de fleste av låtene, mens tekstene skrives av vokalistene. 

 Historie 
Olaisen hadde ambisjoner om å starte eget death metal-band fra 1993, men sier selv at det var mangelen på en kapabel trommeslager som gjorde at det ikke skjedde noe før i 1998, da han ble kjent med Freddy «Fred the Shred» Bolsø og startet å jamme med ham. På den tiden turnerte Olaisen og Terje «Tchort» Vik Schei (Emperor, In The Woods..., Green Carnation) som livemusikere med Satyricon, og Vik Schei ble invitert med i det som skulle bli Blood Red Throne. 

Originalbesetningen besto av Olaisen, Bolsø, Vik Schei, Erlend Caspersen (bass) og Flemming «Mr. Hustler» Gluch (vokal). Sistnevnte ble overtalt til å bli med i bandet bare to uker før innspillingen av den første plata startet.

Originaltrommeslager Bolsø forlot bandet i 2002, men kom tilbake i 2013. Med høy slitasje på grunn av hyppige turneer og utenlandsreiser har bandet også en fast vikar i Kenneth Lunden (Arvas, Forvitret, You Suffer m.fl.). Ivan «Meathook» Gujic (gitar) har vært med i bandet siden 2010, først som live-musiker og deretter permanent siden 2011. Han bidrar også til låtskrivingen og står for to–tre låter på hvert album. Stian «Clammy Hackett» Gundersen (bass) ble med i 2018, mens Sindre Wathne Johnsen (Deception) kom inn på vokal i 2023. Han spilte også bass da Gundersen gjennomgikk behandling for leukemi i 2023.  

 Annet 
Bandet bor i ulike byer og sier selv at de aldri møtes for å øve sammen. Innspillingene starter med gitar og bass i Olaisens studio og så legger de andre på sine bidrag før det hele sendes til miks.

Et begrenset opplag av debutalbumet Monument of Death (2001) ble kalt «The Suicide Kit». I tillegg til selve albumet inneholdt det et printet barberblad og en plakat. Platene var håndnummererte med bandmedlemmenes eget blod, som var høstet via regulært lab og sendt til trykkeriet som blandet det i blekket.

Bandet har en større fanbase utenlands enn hjemme i Norge; først 14 år etter oppstarten gjorde de en norgesturné. I 2024 spilte de i hele 25 land, på tre turneer i Asia, Sør-Amerika og Europa, og ble det første norske metalbandet som har stått på en scene i Mongolia.

BRT bidrar med fem låter i instrumentalversjon på dataspillet Hatred (Destructive Creations). Vokalsporet til «Patriotic Hatred» – med Martin Skar Berger, kortvarig medlem i bandet – er tatt opp av vokalisten selv mens han sitter og spiller spillet.

Annethvert av studioalbumene inneholder en coverversjon av en låt fra andre band.

Begge gitaristene spiller på sjustrengs-gitarer.

 Medlemmer 

 Medlemmer 

 Daniel «Død» Olaisen – gitar (1998–)
 Freddy «Fred the Shred» Bolsø – trommer (1998–2002, 2013–)
 Ivan «Meathook» Gujic – gitar (2011–)
 Stian «Clammy Hackett» Gundersen – bass (2018–)
 Sindre Wathne Johnsen – vokal (2023–)

 Tidligere medlemmer 

 Terje «Tchort» Vik Schei – gitar (1998–2010)
 Erlend Caspersen – bass (1998–2011)
 Flemming «Mr. Hustler» Gluch – vokal (2001–2005)
 Espen «Beist» Antonsen – trommer (2002–2004)
 Bernt André Moen – trommer (2005)
 Anders Kobro – trommer (2005–2007)
 Osvald «Vald» Egeland – vokal (2006–2011)
 Anders Haave – trommer (2007–2009)
 Emil Wiksten – trommer (2010–2013)
 Ole Bent «Hellbent» Madsen – bass (2011–2018)
 Yngve «Bolt» Christiansen – vokal (2011–2015, 2015–2023)
 Martin Skar Berger – vokal (2015)

 Livemusikere 

 Ivan «Meathook» Gujic – gitar (2010, fullverdig medlem fra 2011)
 John Vooren – trommer (2013–)
 Kristoffer Lunden – trommer (2018–)

 Studiomusikere 

 Ronny Thorsen – vokal på demoen Deathmix 2000
 Vidar Helseth – vokal på demoen Deathmix 2000

Diskografi
Album
 2001: Monument of Death (Hammerheart Records)
 2003: Affiliated with the Suffering (Hammerheart Records)
 2005: Altered Genesis (Earache)
 2007: Come Death (Earache)
 2009: Souls of Damnation (Earache)
 2011: Brutalitarian Regime (Sevared Records)
 2013: Blood Red Throne (Sevared Records)
 2016: Union of Flesh and Machine (Candlelight Records)
 2019: Fit to Kill (Mighty Music)
 2021: Imperial Congregation (Nuclear Blast)
 2024: Nonagon (Soulseller Records)
 2025: Siltskin (Soulseller Records)

Splitalbum
 2003: A Taste for Butchery
EP, singler
 2002: «A Taste for Blood» (split med Severe Torture)
 2018: «Gore Encore»
 2019: «Requiem Mass»
 2020: «K.I.L.F.»
 2023: «Latrodectus»
 2023: «Blade Eulogy»

Demo
 2000: Deathmix 2000

 Sideprosjekter 
Bandprosjekter som involverer to eller flere av medlemmene i Blood Red Throne:

 Cobolt 60 
Cobolt 60 var et black metal-samarbeid mellom «Død» og «Mr. Hustler». Samarbeidet startet i 2000 og varte til 2018, da det ble til studioprosjektet Valdaudr. Cobolt 60 ga ut platene Meat Hook Ballet (Head Not Found Records, 2002) og The Grim Defiance (Demonhood Productions, 2012).
alt=nærbilde av et band med fem energiske musikere på en trang scene|miniatyr|Celestial Scourge spiller på Vaterland under Inferno Metal Festival 2024. Fra venstre Wathne Johnsen, Waadeland, Lunden, Gundersen, Bjørheim. 

 Celestial Scourge 
Gundersen, Wathne Johnsen og Lunden er også aktive i technical brutal death metal-bandet Celestial Scourge, med Hans Jakob Bjørheim (Deception, Vorbid, Gehenna) på gitar og Eirik Waadeland (Ruun) på vokal. De har gitt ut en EP og en singel, og ga ut fullengderen Observers of the Inevitable på Time To Kill Records i februar 2025. I 2024 spilte de på Inferno Metal Festival, og i 2026 var de første band som ble sluppet til metalfestivalen Southern Discomfort. 

Bandet ble grunnlagt av Stian Gundersen under pandemien, opprinnelig som et studioprosjekt med ham og Lunden, med Waadeland på vokal og innleid sessiongitarist Sanjay Kumar (Wormhole). Da det ble aktuelt å spille konserter kom Wathne Johnsen og Bjørheim med i bandet.

 Son Of A Shotgun 
Son Of A Shotgun er Ivan «Meathook» Gujics bandprosjekt (2014–) der Lunden og Gundersen først ble med som livemusikere, og fra 2018 som faste bandmedlemmer.

 Referanser 

 Eksterne lenker 



Kategori:Band etablert i 1998

Kategori:Norske death metal-band